ผมเดินทางถึงปากน้ำปราณบุรีช่วงบ่าย ท้องร้องหิวข้าวมาก ต้องหามื้อเที่ยงรองท้องก่อนเช็คอินเข้าที่พัก เอาสะดวกง่ายคงต้องเลือกร้านใกล้ ๆ เจอ Very Good Restaurant ไม่ต้องคิดนานรีบจับจองโต๊ะเรียกหาเมนูทันที

ความจริงร้านนี้เน้นอาหารฝรั่งพวกสเต็ก บาร์บีคิว พาสต้า และสลัด เหนื่อยโหยแบบนี้อยากชิมอาหารไทยมากกว่า อย่างแรกเอาข้าวผัดปูมาเติมกระเพาะก่อน จัดมาจานเล็ก 70 บาท ผัดข้าวได้ร่วนเนื้อปูมองเห็นเป็นชิ้นเป็นอัน ไม่รู้ว่าหิวโซหรืออร่อยเหาะ ซัดไม่เหลือ

อีกอย่างขอปลากะพงสามรสมากินเล่นเติมพลังหน่อย จานละ 300 บาท ขนาดปลาและความสดใช้ได้ ทอดมาได้กรอบนอกเนื้อในไม่แห้ง น้ำราดผสมพริกหวานสับรสเค็มหวานเปรี้ยวเสริมกันถูกปากผม ชอบตรงที่ไม่ค่อยเผ็ด

มื้อนี้รวมเครื่องดื่มไม่ถึง 400 บาท ผมอิ่มท้องสุขใจกับบรรยากาศวิวทะเลลมพัดเย็นสบายของ Very Good Restaurant